再作
作者：劉摰
朝代：宋

paragraphs: 何事勞心四愁望，側身泰山日東向。
君子九夷猶可居，已謀築室金溪上。
距江藍輿才兩舍，遶郭屏風列千嶂。
門中翰墨傅風流，自爲師友相賡唱。
曹氏聲名父子間，謝家文章弟兄行。
古人至樂蓋在斯，得意未肯博公相。
頓挫萬象歸毫端，雕刻丹青盡名狀。
古風嚴重周廟鼎，小律軟美楚人釀。
居人惻惻盈錦囊，游子篇篇出驚浪。
苦心頗恨語不工，故實仍嗟老多忘。
憊休矍鑠空據鞍，鋭勇終輸少年將。
主盟定霸益勉旃，少陵勳名何可量。